钦定古今图书集成/理学汇编/学行典/第093卷 > 朱子全书二 > 《答吕子约》
## 钦定古今图书集成/理学汇编/学行典/第093卷 > 朱子全书二 > 《答吕子约》

承谕专看《论语》，浸觉滞固，因复看《易传》及《系辞》，此愚
意所未喻。夫《论语》所记，皆圣人言行之要，果能专意
翫索，其味无穷，岂有滞固之理？窃恐却是不曾专一，
故不见其味而反以为滞固耳。至如读《易》，亦当遵用
程子之言，卦爻《系辞》自有先后，今亦何所迫切，而手
忙脚乱，一至于此耶？

又

读书，如《论》《孟》，是直说日用眼前事，文理无可疑。先儒
说得虽浅，却别无穿凿坏了处。如《诗》《易》之类，则为先
儒穿凿所坏，使人不见当来立言本意。此又是一种
工夫，直是要人虚心平气。本文之下，打叠教空荡荡
地不要留一字。先儒旧说，莫问他是何人，所说所尊、
所亲、所憎、所恶，一切莫问，而惟本文本意是求，则圣
贤之指得矣。若于此处先有私主，便为所蔽而不得
其正，此《夏虫》井蛙所以卒见笑于大方之家也。